
RAPORT COMUN

asupra proiectului de Lege de ratificare a Protocolului privind privilegiile şi imunităţile Centrului Sud-Est European de Aplicare a Legii, semnat la Bucureşti la 24 noiembrie 2010

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică de disciplină şi imunităţi şi Comisia pentru apărare, ordine publică şi siguranţă naţională au fost sesizate spre dezbatere în fond cu proiectul de Lege de ratificare a Protocolului privind privilegiile şi imunităţile Centrului Sud-Est European de Aplicare a Legii, semnat la Bucureşti la 24 noiembrie 2010, trimis cu adresa nr. PL x 640 din 21 noiembrie 2011 şi înregistrat sub nr. 31/1109 din 22 noiembrie 2011, respectiv, 32/350 din 21 noiembrie 2011.

Potrivit prevederilor art. 75 alin. (1) din Constituţia României, republicată, şi ale art. 92 alin. (8) pct.l din Regulamentul Camerei Deputaţilor, republicat, Camera Deputaţilor este primă Cameră sesizată.

Consiliul Legislativ a avizat favorabil proiectul de lege, conform avizului nr. 1000 din 27 septembrie 2011.
Proiectul de lege are ca obiect de reglementare ratificarea Protocolului privind privilegiile şi imunităţile Centrului Sud-Est European de aplicare a Legii. Protocolul supus ratificării cuprinde prevederi prin care se reglementează aspecte referitoare la definirea unor termeni uzitaţi în cadrul acestuia, la privilegiile şi imunităţile SELEC (imunitatea faţă de procedurile judiciare, inviolabilitatea locaţiei SELEC, drapelul şi emblema SELEC, facilităţile şi imunităţile referitoare la comunicaţii şi publicaţii, scutirile de care beneficiază SELEC şi proprietatea sa, facilităţi acordate activelor financiare), la privilegiile şi imunităţile persoanelor implicate în activitatea SELEC (reprezentanţii statelor membre, ofiţerii de legătură, directorul general, directorii şi personalul SELEC, reprezentanţii partenerilor operaţionali), precum şi prevederi finale referitoare la semnarea, ratificarea, acceptarea, aprobarea şi aderarea la Protocol, intrarea în vigoare, reglementarea disputelor, stabilirea depozitarului etc.
In conformitate cu prevederile art. 61 şi 63 din Regulamentul Camerei Deputaţilor, republicat, membrii Comisiei juridice de disciplină şi imunităţi şi membrii Comisiei pentru apărare, ordine publică şi siguranţă naţională au examinat proiectul de lege , în şedinţe separate, în data de 29 noiembrie 2011.
La lucrări a participat în calitate de invitat, din partea Ministerului Administraţiei şi Internelor doamna Irina Alexe - şef Departament Relaţia cu Parlamentul.
Din numărul total de 23 membri ai Comisiei juridice, de disciplină şi imunităţi  au participat la dezbateri 20 deputaţi, iar din numărul total de 22 membri ai Comisiei pentru apărare, ordine publică şi siguranţă naţională au participat la dezbateri 19 deputaţi.
In urma dezbaterilor şi a opiniilor exprimate de invitat, membrii celor două Comisii au hotărât, în unanimitate, să propună plenului Camerei Deputaţilor adoptarea proiectului de lege în forma prezentată.
In raport cu obiectul şi conţinutul său, proiectul de lege face parte din categoria legilor ordinare.
Datorită unei erori materiale existente la art. 10 alin. 1 al traducerii textului Protocolului în limba română, a fost înlocuită pagina în care se regăseşte acest articol, urmând ca pagina nouă să fie ataşată prezentului raport.

